Nakon što je Fina blokirala račun njegove tvrtke i to na temelju zahtjeva za ovrhu koji je podnio kriminalac krivotvoreći devet obračuna plaća i pečat tvrtke, poduzetnik Zvonimir Despot odlučio je predsjedniku Ivi Josipoviću, premijeru Zoranu Milanoviću i Vladi uputiti otvoreno pismo koje donosimo u cijelosti:

Poštovani gospodine predsjedniče Republike, poštovani gospodine predsjedniče Vlade i svi članovi Vlade, na ovo javno obraćanje odlučio sam se iz više razloga. Prvi je taj što je moja tvrtka Despot Infinitus d.o.o. iz Zagreba nedavno bila predmetom pokušaja prijevare preko Fine, a sve zahvaljujući Zakonu o provedbi ovrhe na novčanim sredstvima koji ima niz manjkavosti, kao i cijeli sustav koji je uključen u provedbu ovrha. I drugi, zato što mi je nakon medijske objave o ovom slučaju toliko ljudi javilo svoja negativna, loša osobna i poslovna iskustva, iz kojih je posve jasno da su u ovoj zemlji potrebne hitne promjene na svim razinama. No mnogi se ljudi ili boje javno reći koje probleme imaju ili su imali, ili nemaju prilike to gdje i kako reći ili jednostavno ne znaju, nisu sposobni. Istina, o tome mediji i pišu, upozoravaju na konkretnim slučajevima, ali to je samo mali dio slučajeva i problema koji se ljudima i tvrtkama događaju svakodnevno. I nitko ništa ne poduzima!

Na ovo su me pismo potaknula i posve nemušta reagiranja Ministarstva pravosuđa, Ministarstva financija i Fine, gdje jedni drugima prebacuju lopticu i nitko za ništa ne želi biti odgovoran u našem slučaju. Jedino je policija profesionalno odradila svoj posao i na tome joj hvala.

Prvo, što se dogodilo? Za one koji još nisu upućeni, prošli tjedan imali smo nevjerojatnu situaciju. Naime, u utorak 1. travnja moj kolega i ja cijelo popodne proveli smo na policiji. Taj dan ranije, iza podne, preko internet bankarstva doznali smo da nam je poslovni račun blokiran na zahtjev Fine! Nikakav dopis, nikakvo rješenje, nikakva opomena, ništa do nas nije došlo, nitko nas o ničemu nije kontaktirao. U Fini novo šokantno iznenađenje. Čovjek je krivotvorio devet obračuna plaća, krivotvorio pečat naše firme i pod izlikom neisplata plaća zatražio izravnu naplatu, odnosno ovrhu nad našim računom. I Fina nam je odmah blokirala poslovni račun. Gospođa na šalteru otvara u računalu dokumente koje su zaprimili i odmah s monitora vidimo da to niti je naš pečat niti su to obračunske liste, ali najvažnije je da taj čovjek nikad za nas nije ništa radio, pa tako nije bio ni u bilo kakvom radnom odnosu! I pitamo kako je moguće da je Fina prihvatila to njegovo i blokirala? Kaže gospođa da Fina ništa ne kontrolira, nego da je samo dovoljno da je on potpisao kako je dokumentacija točna i da on materijalno i kazneno za to odgovara. Iz nama zasad nepoznatog razloga, čovjek je sat vremena kasnije predao vlastoručno potpisani zahtjev za povlačenje svih devet zahtjeva za izravne naplate s napomenom da će se s nama izvansudski nagoditi! S kime, za što, za kakav posao? Obična prijevara! I pitamo gospođu, zašto nismo odblokirani ako je on povukao ovrhu? E, ne može, jer Fina mora naplatiti svoje troškove koji nisu mali, i to će naplatiti s našeg računa, a mi dalje neka sudski tužimo čovjeka koji nam je prouzročio štetu. Glavno da se Fina zaštitila i da je sebi svoje naplatila. Naravno, Fina nas je odblokirala dan poslije, 2. travnja, kad je s našeg računa skinula 2.130 kuna svojih troškova i još smo morali platiti sve isprinte dokumenata kako bi ih imali za policiju. Nakon Fine otišli smo ravno na policiju, prijaviti ovu prijevaru. Na policiji su bili u sto čuda, kako je to moguće? Naravno, oni su proveli postupak i obradu. Ali do toga nije smjelo ni doći!

Fina tek tri dana kasnije šalje javno priopćenje medijima. U njemu se samo poziva na primjenu Ovršnog zakona, prema kojemu ništa nije dužna provjeravati. Epilog? Fina je nama blokirala račun 31. ožujka na temelju krivotvorenih dokumenata. Mi smo tek 7. travnja, nakon osam dana, poštom primili obavijest o predanom zahtjevu za izravnu naplatu s našeg poslovnog računa. I to nakon osam dana kako je kuverta putovala Zagrebom, jer je Fina u Zagrebu kao i naša tvrtka, dijeli nas samo rijeka Sava. Zašto nemamo u kuverti obavijest da je čovjek isti dan, sat vremena kasnije, povukao zahtjeve za izravnu naplatu? To nitko nije javio. Glavno da smo mi ostali blokirani zbog potraživanja Fininih troškova. Istina, do informacije o razlozima blokade može se doći i na drugi način, kako to tumači Fina. U eri informatizacije takvu informaciju možete dobiti samo na šalteru Fine. I morate Fini platiti svaki isprint dokumenta više od tri kune!!! Pazite, za list isprintanog papira više od tri kune! I onda poslovati u Hrvatskoj?

Zaključno, u svemu ovome postoji mnogo nedorečenosti, u prvom redu u zakonskom okviru, ali i u mehanizmu provedbe, a Fina nikako ne može biti samo servis bez ikakve provjere. Što da čovjek nije povukao zahtjeve za izravnu naplatu? I da smo mi cijelo vrijeme blokirani dok ne dokažemo formalno sudski da je sve to krivotvorina? Fina pokušava relativizirati slučaj tako da napominje kako mi imamo 30 dana vremena da osporimo ovrhu, a u tom razdoblju Fina zamrzne na posebnom računu iznos koji se od nas potražuje. Je li itko od obnašatelja vlasti u ovoj državi svjestan što znači 50.000 kuna mikropoduzetniku za poslovanje? To je, naime, iznos koji je bio predmetom moguće ovrhe nad našim računom. Je li itko od autora zakona svjestan što znači poslodavcu kad ne može do tog novca, a mora platiti troškove, radnike... I je li itko svjestan kako u ovoj državi funkcioniraju sudovi, kako se sporo donose sudske odluke, rješenja? Ili trebamo tražiti neku vezu, kako to obično biva? Čemu onda cijeli sustav?

Ovo pismo ne pišem zbog našeg, pojedinačnog slučaja. Mi smo, srećom, prošli bez veće štete. Ovo pismo pišem zbog svih hrvatskih građana, zbog kolega poduzetnika, zbog svih koji su mi se javljali, pružali podršku, jadali se i naglašavali kako se moj glas čuje za razliku od mnogih drugih koje se ne čuje. Jer ovakav sustav ovrha nije održiv.

Pišem Vama, gospodine predsjedniče Republike, jer ste prema Ustavu RH odgovorni za redovito i usklađeno djelovanje te za stabilnost državne vlasti. Ovakvim sustavom ovrha ono itekako dolazi u pitanje. Posebice ste odgovorni jer ste u svojoj predsjedničkoj kampanji obećavali NOVU PRAVEDNOST. A mi smo iz dana u dan svjedoci sve većih nepravdi!

Pišem Vama, gospodine predsjedniče Vlade, i svim članovima Vlade, jer ste na izborima dobili povjerenje birača da ovu zemlju učinite boljom, prosperitetnijom, da dobijemo toliko potreban gospodarski rast, da se pomogne gospodarstvu, da se olakša poslovanje u Hrvatskoj... Umjesto toga, učinili ste zemlju još siromašnijom i beznadnijom. Bilo kakvo traženje izgovora za današnju situaciju u ponašanjima prošlih vlasti posve je promašeno! Dosta je bilo traženja krivaca u drugima.

U Ustavu RH, članak 49., jasno stoji kako su poduzetnička i tržišna sloboda temelj gospodarskog us­tro­ja RH. Također stoji da država osigurava svim poduzetnicima jednak pravni položaj na tržištu, da država potiče gospodarski napredak i socijalno blagostanje građana i brine se za gospodarski razvitak svih svojih krajeva. U članku 51. Ustava pak stoji da je svatko dužan sudjelovati u podmirenju javnih troškova, u skladu sa svojim gospodarskim mogućnostima te da se porezni sustav temelji na načelima jednakosti i pravednosti. Mi danas imamo sustav otimačine i ništa više, i to ozakonjene otimačine kroz državne i javne institucije.

No je li to slučajno ili namjerno? Sjetimo se što je bio jedan od prvih poteza ove Vlade nakon preuzimanja vlasti: odbacivanje Zakona o javnim ovršiteljima. To je ujedno bio i prvi sukob ove Vlade s Bruxellesom jer je izmijenjeni Ovršni zakon bio u suprotnosti s onim što je bilo dogovoreno u pristupnim pregovorima s Europskom unijom. Međutim, Vlada se tu elegantno uspjela izvući (za razliku od „lex Perković“) s objašnjenjima, u stilu, sve je to isto, samo je ovo još jeftinije i učinkovitije. Izmjenu zakona popratila je i silna medijska hajka; ovršitelji su bili nazivani šerifima koji će imati ovlasti upadati u kuće ljudima tijekom noći i slično. Iza svega je stajao određeni odvjetnički lobi koji bi prebacivanjem ovrha na za to ovlaštene osobe izgubio svoj dio kolača. Postupak ovrhe tako je ostao netransparentan, pojedini odvjetnici i dalje uzimaju svoj dio kolača, a nesavršenosti ovog zakona spretno koriste pojedinci poput ovoga iz naše priče koji se pokušao okoristiti na nama.

Gospodo u Vladi, kako ste počeli tako ste i nastavili. Učestala su proizvoljna mijenjanja zakona radi pogodovanja interesima određenih grupa ili pojedinaca, nepridržavanja zakonskih procedura i, što je najgore, nepoštivanje demokratskih načela. Neprestano se događa izravno miješanje izvršne vlasti u sudsku, i to onakvim rječnikom kakav često koristi ministar Slavko Linić, što je narušavanje temelja demokratskog društva. Sve to prolazi bez većeg odjeka i reagiranja, što je najtragičnije od svega.

I zato ovo otvoreno pismo, jer ste, gospodine predsjedniče Republike, gospodine predsjedniče Vlade, svi članovi Vlade, itekako odgovorni pred narodom i poviješću za današnji trenutak. Želite li u povijest ući kao grobari ovoga društva, da vas povijest upamti kao najgore obnašatelje vlasti kakve je Hrvatska vidjela u ovih 20­-ak godina svoje samostalnosti? Ili ste spremni nešto učiniti da narod, društvo, država osjete toliko željeni prosperitet? Što mislite, zašto nema u Hrvatskoj toliko potrebnih privatnih ulaganja? Tko će doći ulagati u zemlju u kojoj je pravna nesigurnost, nefunkcionalna javna uprava, u kojoj i dalje cvate korupcija...

Na kraju, jeste li vi u obnašanju vlasti kako bi vlast koristili za vlastiti probitak, za pogodovanje pojedinim lobijima, grupama, pojedincima? Ili je vlast u interesu hrvatskih građana? Je li država servis građana ili smo svi mi sluge države? Molim vas, nemojte meni odgovarati, svojim djelima odgovorite hrvatskim građanima koji to od vas očekuju. Dok još nije prekasno!

Svi mi u ovoj državi trebamo konačno shvatiti kako je smrt poduzetništva izravna smrt Hrvatske, posebice socijalne Hrvatske. Jer samo zdravo gospodarstvo i poduzetništvo mogu održivo puniti proračun! Iznad svih ideoloških prioriteta jest rast, rast i samo rast, i to nam svima danonoćno treba biti na umu! Svima nama potrebna je hitna i radikalna promjena svijesti, bez obzira na političko opredjeljenje, da je poduzetništvo svetinja, da je pošteni rad iznad svih i svega te da je to jedini siguran izlaz iz krize – zaključuje Zvonimir Despot.

>>Da je ovo dosad najuspješnija Vlada, svi bi joj pljeskali i klicali

>> Blog Zvonimira Despota: Bumerang prošlosti